Ommeswaai oor Madonsela se verslag | Maroela Media
Ommeswaai oor Madonsela se verslag
Baleka Mbete, speaker van die parlement, het haarself Saterdag gedistansieer van 'n parlementere verklaring dat sy die verslag oor sogenaamde staatskaping aan die openbare beskermer gaan terugstuur.
Jackson Mthembu, hoofsweep van die ANC, se kantoor het in 'n verklaring gesê Mthembu het Saterdagoggend 'n gesprek met Mbete gehad rakende die beweerde besluit om die verslag wat adv. Thuli Madonsela aan haar oorhandig het aan die openbare beskermer terug te stuur.
"Die speaker het haarself gedistansieer van die uiters onakkurate mediaverklaring wat die parlement se kommunikasiedienste uitgereik het. Dit gee nie haar mening of haar instruksies aan die parlementere personeel weer nie."
Mbete het gesê die verslag is "agter slot en grendel" soos versoek en dat die parlement dit so gou as moontlik aan Busisiwe Mkhwebane, die nuwe openbare beskermer, sal oorhandig wanneer sy haar ampstermyn begin.
Mthembu het gesê die ANC is teleurgesteld oor die mediaverklaring wat tot gevolg het dat daar verkeerdelik aangeneem is dat die speaker nie die verslag in ontvangs wou neem nie.
Die parlement het Vrydagaand in 'n verklaring gesê Mbete het 'n brief van Madonsela ontvang waarin sy versoek is om die verslag oor beweerde staatskaping te hou totdat die inhoud daarvan bekend gemaak kan word. Volgens die verklaring word Mbete volgens die parlementere reëls verplig om alle dokumente wat vir LP's se inligting is, in ontvangs te neem om te verseker dat die sake van die Nasionale Vergadering in 'n oop en deursigtige wyse hanteer word.
Die aanvanklike verklaring het gelui: "Die verslag kan egter nie op dieselfde manier hanteer word nie, en sal dus teruggestuur word na die kantoor van die openbare beskermer."
Die hooggeregshof het Vrydag gehoor dat Madonsela nie haar verslag gaan bekend maak nie. Adv. Azhar Bham, namens die openbare beskermer, het gesê die verslag is afgehandel, maar dat dit nie bekend gemaak sal word nie "uit respek vir die hof".
Fourie het 'n bewaringsbevel uitgereik wat beteken die inhoud van die verslag kan nie bekend gemaak word nie en dat die verslag in veilige bewaring gehou moet word totdat die hof 'n beslissing kan maak oor die aansoek.
Die EFF, DA, Cope en UDM het Vrydag aangedui dat hulle Des van Rooyen, minister van samewerkende regering en tradisionele sake, se aansoek om die OB te probeer stuit om haar verslag bekend te maak gaan teenstaan. Die partye het tot 'n onderhandelde skikking gekom, naamlik die bewaringsbevel, en die saak is tot 1 November uitgestel.
Pres. Jacob Zuma sou Dinsdag ook 'n aansoek om 'n dringende interdik ingedien het om te verhoed dat Madonsela se verslag bekend gemaak kan word.
Baleka Mbete Thuli Madonsela
Het die hof 'n afskrif van die verslag?
Sal graag wil weet wat in die verslag is wat hulle so bang maak!
Wat beteken 'veilige bewaring' deur hulle en hoe weet ons dat daar nie aan gepeuter word voor dit bekend gemaak word nie? Alhoewel Thuli Madonsela sal steeds die oorspronklike hê en verseker dat dit reg gepubliseer word.
Daai verslag gaan nou voete kry .wegraak ?
Kyk maar dit is nou in die anc se besit,nou gaan hulle hom weer beskerem,weer eens kom hy weg met ryp moord.
Genade mense Thuli is nie so dom nie. Sy het seer sekerlik gesorg dat n paar afskrifte op verskeie plekke bewaar word ingeval iets met haar sou gebeur. Sy weet hoe skelm die ANC is om dit te laat "wegraak". Ek vertrou haar in daardie opsig. Die verslag moet openbaar gemaak word om die klomp skelms te ontbloot.